皇馬狂派5蛋 20次零封刷新紀錄
2024年05月15日 11:03
東網電視
更多新聞短片
祖迪比寧咸(右)巧妙笠入。(Getty Images)
周三(15日)凌晨西甲，榜首皇家馬德里即使已經提早奪冠軍，但並冇留力，主場出擊以5比0大勝艾拉維斯，今季已有20場聯賽不失球，打破球隊史上單季西甲最多場「零封」紀錄。
皇馬今仗強陣出擊，開賽10分鐘就由祖迪比寧咸巧妙凌空窄角度笠入打開紀錄，跟住卡馬雲加傳中，雲尼斯奧斯祖利亞射成2比0，之後祖迪比寧咸傳波，費達歷高華維迪喺臨完上半場前射成3比0。
換邊之後，祖迪比寧咸作出精準直傳，雲尼斯奧斯祖利亞再建一功，換言之，比寧咸今仗創造3球。比賽末段，後備上陣嘅艾達古拿射成5比0，呢位19歲土耳其小將連續2場有波入。
皇馬已經保持連續30場西甲不敗，追平球隊史上最長聯賽不敗紀錄，下仗作客維拉利爾，只要唔輸就可以打破紀錄。
不過，皇馬都有隱憂，今仗竟然被艾拉維斯10次射中目標，若然歐聯決賽對多蒙特，再任由對手起腳，恐怕就冇咁好彩。